ToekomsVenster: Lewe in balans vir ’n gelukkiger leweFoto: Nathan Dumlao/Unsplash.com Dit is ŉ lewenslange uitdaging om ŉ lewe in en van balans te lewe. Daar is seisoenale verpligtinge wat maak dat jy vir ŉ tyd lank, selfs ten koste van ander dinge, op een saak moet konsentreer. As jou lewe egter in ŉ voortdurende wanbalans is moet jy dringend aandag gee. Wat bedoel ek met ŉ lewe in balans? Dit is ŉ lewe waar daar genoeg van alles ingebou is. Ons is, soos by ŉ vorige geleentheid gesê multi-dimensioneel. Dit is deel van God se skeppingswonder. Ons is liggaam, siel en gees. Binnekant en buitekant. Ons het ŉ bietjie van alles nodig. Die geestelike verteenwoordig die vertrekpunt van ons lewens. Die geestelike reg verstaan, is nie ŉ deel nie maar die geheel. Dit bepaal en beïnvloed die manier waarop ek lewe. Dit is Christus in my en ek in Hom. Hy is die naaf van die wiel en vanuit ŉ verhouding met Hom leef ek die lewe. Tog kan ek so opgaan in ŉ spirituele benadering tot die lewe dat daar vir niks anders plek is nie. Ek vergeet dat ek steeds op aarde is. Ek laat na om verhoudingsmatig te lewe, ander in my lewe toe te laat. ŉ Prekerige en dweperige lewensstyl laat niks en niemand naby my toe nie. Almal vlug as hulle my sien. Ek leef geïsoleerd en vervreemd van ander en reken dat dit dissipelskap in die praktyk is wat dit nie is nie. Christene vind en leef met balans. Jou hele wese roep daarna. Dis hoe God jou gemaak het. Boonop is die lewe eenmalig. Dit wat deel vorm van die teenwoordige bestel gaan verby. Dit gaan radikaal anders wees in die hemel. Jy sê daar is net 24 uur in ŉ dag en jy is reg. Wat maak jy daarmee? Lewe in balans. Dit gaan verby.